Ministrstva

Organi v sestavi

Vladne službe

Številke: 382-37/2020/1

Datum: 11. 03. 2020

Zadeva: **Obvestilo organom državne uprave o izvajanju storitev Direktorata za**

**informacijsko družbo in informatiko Ministrstva za javno upravo v času**

**izrednih razmer povezanih s širjenjem korona virusa**

Pozdravljeni,

v zvezi s širjenjem korona virusa in ukrepi povezani s zajezitvijo širjenja vas obveščamo, da je Direktorat za informacijsko družbo in informatiko na Ministrstvu za javno upravo, ki je po 74.a členu Zakona o državni upravi, pristojno za centralno upravljanje informacijsko komunikacijske tehnologije v državni upravi, sprejel nekatere ukrepe, ki bodo stopili v veljavo v primeru izrednih razmer. Namen ukrepov je zagotavljanje delovanja informacijskega sistema državne uprave v izrednih razmerah in s tem nemoteno izvajanje ključnih funkcij države.

V primeru izrednih razmer, bo direktorat izvajal le **nujne naloge in skrbel za kritične storitve**, ki so pomembne za delovanje državne uprave.

1. **Zagotavljanje dela od doma za zaposlene v državni upravi**

MJU zagotavlja oddaljen dostop. Uporabnik potrebuje avtentikacijsko sredstvo. V tem trenutku imamo omejeno številom licenc za avtentikacijo, vendar bomo do ponedeljka 16.3.2020 zagotovili neomejeno število licenc za obdobje treh mesecev.

Organi državne uprave naj do 16. 3. 2020 na gp.mju@gov.si pošljejo seznam zaposlenih, ki bodo delali od doma in nimajo še urejenega dostopa za delo na daljavo (ISL dostop). Ker ni mogoče fizično obdelati vseh zahtevkov za delo od doma v kratkem času, morajo organi sezname pripraviti po treh prioritetah (visoka, srednja, nizka). Organom predlagamo, da seznam zaposlenih, ki jim bodo omogočili delo od doma, določijo po področjih, ki so pomembna za delovanje organa (vodstvo, kadrovsko področje, finančno področje, glavna pisarna, ključna vsebinska področja ipd.). Poudarjamo, da bomo oddaljene dostope dodeljevali na podlagi vaše prioritetne liste. Organom bomo posredovali navodilo o uporabi oddaljenega dostopa in usmeritve glede zagotavljanja ustreznega nivoja informacijske varnosti in obvladovanja kibernetskih groženj tudi v kriznih razmerah ter delu od doma.

1. **Dodeljevanje prenosnih računalnikov za delo od doma**

Svetovne krizne razmere vplivajo tudi na rok dobave prenosnih računalnikov, ki v tem trenutku znaša najmanj 90 dni, tako da vam v tem trenutku novih prenosnih računalnikov ne moremo zagotoviti. Apelirano na organe da tudi sami optimalno prerazporedijo že dodeljene prenosne računalnike med zaposlene, ki bodo delali od doma.

1. **Varnostne zahteve**

Pri izvajanju ukrepov v delovanju v času krize in povečani uporabi IKT opreme pri oddaljenem dostopu, želimo opozoriti obstoječe in nove uporabnike opozoriti na nujnost izvajanja ukrepov za zagotavljanje informacijske varnosti. Skladno z Uredbo o informacijski varnosti je uporaba službeno dodeljenih prenosnikov namenjena le za službeno rabo. Vsi uporabniki oddaljenega dostopa morajo upoštevati naslednje varnostne zahteve:

1. Naprav ni dovoljeno prikapljati v omrežja, kjer upravljalec tega omrežja ni zaupanja vreden (WIFI kavarn, hotelov, velja tako doma kot (še bolj) v tujini). Priporočamo uporabo omrežij v lastnem upravljanju (hišni priključek) ali javna telekomunikacijska omrežja (LTE – hot spot preko mobilnega telefona).
2. Službenih prenosnikov ni dovoljeno posojati tretjim osebam (tudi v prijateljskem družinskem okolju).
3. Pri delu preko oddaljenega dostopa je potrebno upoštevati varnostna priporočila kot so onemogočanje »gledanje preko rame«, zapuščanje naprave brez nadzora, pozornost pri prejemanju nenavadnih sporočil in previdnost pri obiskovanju spletišč.
4. Seje dostopa preko ISL do službene delovne postaje ni dovoljeno posojati tretjim osebam (tudi v prijateljskem družinskem okolju).
5. **Uporaba videokonferenčnega sistema**

Na Ministrstvu za javno upravo bomo od ponedeljka 16.3.2020 zagotovili možnost uporabe videokonferenčnega sistema WebEx v neomejenih količinah za celotno državno upravo v trajanju treh mesecev. Videokonferenčni sistem bo omogočal nemoteno izvajanje sestankov med zaposlenimi na različnih lokacijah in na domu. Hkrati z obvestilom bodo organi prejeli tudi kratka navodila za uporabo.

Prosimo, da nam do 16. 3. 2020 na gp.mju@gov.si pošljete imena javnih uslužbencev, ki bodo na vašem organu sklicevali tovrstne sestanke.

1. **Izvajanje migracij na centralno infrastrukturo in nameščanje novih informacijskih sistemov**

Obveščamo vas, da do nadaljnjega ne izvajamo migracije delovnih postaj organov na centralno infrastrukturo, saj bi s tem zaposlene po celi Sloveniji izpostavljali grožnji okužbe z virusom. Nameščanje novih informacijskih sistemov bomo prilagajali trenutnih razmeram, vsekakor bomo zagotavljali podporo vsem ključnim informacijskim sistemom. Do nadaljnjega na Državni računalniški oblak ne nameščamo aplikacij, ki niso nujne za delovanje organov.

1. **Izvajanje sestankov in ostalih oblik stikov med zaposlenimi**

Obveščamo vas, da skladno s priporočili stroke omejujemo stike med zaposlenimi in do nadaljnjega ne sklicujemo več koordinacijskih, usklajevalnih in drugih tehničnih sestankov ter se podobnih sestankov ne udeležujemo na lokacijah organov. Sestanke bomo organizirali preko videokonferenc, le v nujnih in neodložljivih primerih tudi v živo.

1. **Izvajanje podpore uporabnikom**

Obveščamo vas, da bomo na organih izvajali le nujno podporo pri delovanju računalniške opreme, večino zadev pa bomo reševali preko oddaljenega dostopa. Ob obisku našega javnega uslužbenca, ki bo izvajal podporo, mu morate zagotoviti ustrezno oziroma varno delovno okolje, in sicer naj bo:

* prostor primerno prezračen,
* periferna računalniška oprema (miška, tipkovnica) naj bo razkužena,
* oseba, ki rabi podporo naj upošteva priporočila higiene kašlja in odmika enega metra.

V nasprotnem primeru naš javni uslužbenec podpore ne bo mogel izvesti.

Obenem vam priporočamo, da vse zaposlene ustrezno informirate o nujnosti vzdrževanja higiene pri uporabi IT sredstev, še posebno tam kjer je možnost da jo uporablja več ljudi. Tipkovnica je najbolj izpostavljen del in velikokrat tihi prenašalec bolezni. Zato je potrebno tudi tu skrbeti za higieno.

1. **Ključne aktivnosti organov**

Zaradi lažjega planiranja resursov informacijske podpore vas prosimo, da nam do 16.3.2020 na gp.mju@gov.si posredujete seznam kritičnih aktivnosti vašega organa na področju IT v naslednjih dveh mesecih.

Ponovo poudarjamo, da imajo prednost informacijski sistemi, ki so ključnega pomena za zagotavljanje delovanja državne uprave.

Trenutne razmere zahtevajo odgovorno in tvorno sodelovanje med vsemi organi državne uprave. Vsi ukrepi so naravnani v smer zagotavljanja delovanja informacijskega sistema državne uprave ter ohranjanja kapacitet upravljanja v izrednih razmerah. Zato vas prosimo za strpnost in razumevanje pri odpravljanju težav. O vseh pomembnih odločitvah v zvezi z ukrepi državne informatike vas bomo sproti obveščali.

Rudi Medved

 minister